Oprah Gail Winfrey (gebore 29 Januarie 1954) is 'n Amerikaanse kletskoningin, besigheidsvrou en aktrise. Sy is veral bekend vir haar TV-program, The Oprah Winfrey Show wat tussen 8 September 1986 en 25 Mei 2011 in die Verenigde State uitgesaai is. Winfrey het 'n skool, die "Oprah Winfrey Leadership Academy for Girls", te Henley-on-Klip in Gauteng, Suid-Afrika geopen. Sy het op 24 Junie 2011 'n eredoktoraat in onderwys van die Universiteit van die Vrystaat ontvang. Oprah Gail Winfrey is op 29 Januarie 1954 van 'n baptistiese familie in Kosciusko, Mississippi in die Verenigde State gebore. Haar ouers, Vernita Lee en Vernon Winfrey, wou haar na die Bybelkarakter "Orpah" vernoem, maar haar naam is verkeerdelik as "Oprah" op haar geboortesertifikaat aangebring. Omdat Winfrey se ouers ongetroud en nog tieners was toe sy gebore is, bring sy haar eerste jare saam met haar ouma deur. Op haar twaalfde (volgens sommige bronne, haar sesde) lewensjaar trek sy by haar moeder in. In hierdie periode word sy deur verskeie neefs en ooms misbruik.